കോവിഡ് ചികിത്സാ കേന്ദ്രത്തില് ലൈംഗിക പീഡനം, സിഎഫ്എല്ടിസി ജീവനക്കാരന് അറസ്റ്റില് കോവിഡ് ചികിത്സാ കേന്ദ്രത്തില് വീണ്ടും ലൈംഗിക പീഡനം. പത്തനംതിട്ട സി.എഫ്.എല്.ടി.സിയിലാണ് സംഭവം ഉണ്ടായത്. സിഎഫ്എല്ടിസിയിലെ താത്കാലിക ജീവനക്കാരനാണ് 16കാരിയായ പെണ്കുട്ടിക്ക് നേരെ ലൈംഗികാതിക്രമം നടത്തിയതെന്നാണ് പരാതി. ആരോപണ വിധേയനായ പത്തനംതിട്ട ചെന്നീര്ക്കര സ്വദേശി ബിനുവിനെ പൊലീസ് അറസ്റ്റ് ചെയ്തു. കോവിഡ് പോസീറ്റിവായ പെണ്കുട്ടിയെ കഴിഞ്ഞ മാസം ഇരുപത്തിയേഴിനാണ് സി.എഫ്.എല്.ടി.സിയില് പ്രവേശിപ്പിക്കുന്നത്. പെണ്കുട്ടി കോവിഡ് നെഗറ്റീവായിതിനെ തുടര്ന്ന് സെപ്റ്റംബര് രണ്ടാം തീയതി ഡിസ്ചാര്ജ് ചെയ്തു. ഇതിനിടെ പെണ്കുട്ടിയുമായി സൗഹൃദം സ്ഥാപിച്ച പ്രതി പെണ്കുട്ടിയെ ലൈംഗികമായി പീഡിപ്പിച്ചു എന്നാണ് പൊലീസ് പറയുന്നത്. കോവിഡ് നെഗറ്റീവായ ശേഷം ആശുപത്രിയില് നിന്ന് ഡിസ്ചാര്ജ് ആയ പെണ്കുട്ടി സുഹൃത്തിന്റെ വീട്ടിലേക്കാണ് പോയത്. തുടര്ന്ന് നടത്തിയ കൗണ്സിലിങ്ങിലും പൊലീസ് അന്വേഷണത്തിലുമാണ് പെണ്കുട്ടി ലൈംഗികമായി പീഡിപ്പിക്കപ്പെട്ട വിവരം പുറത്തുവരുന്നത്. പെണ്കുട്ടിയുടെ മാതാവിന്റെ പരാതിയിലാണ് പൊലീസ് കേസെടുത്തിരിക്കുന്നത്.